La Guàrdia Civil ha intervingut a Camprodon (Ripollès) l'arsenal més gran d'armes, munició i explosius trobat mai a les comarques gironines. La intervenció policial s'ha saldat amb 217 armes decomissades –entre armes de guerra, metralladores, pistoles, revòlvers i escopetes- i més de 300 quilos d'explosius neutralitzats. En l'operatiu 'Òxid', els agents han detingut dos homes, els artífexs de l'anomenat Museu de la Retirada, com a suposats autors de delictes de dipòsit d'armes. El tinent coronel de la Guàrdia Civil a Girona, Jorge Cumba, ha assegurat que és un arsenal amb una "gran capacitat mortífera" i amb un "alt risc d'explosió" perquè molts artefactes eren antics i inestables.  L'operació 'Òxid' va començar el mes d'agost, quan la Guàrdia Civil va començar a rebre informacions que apuntaven que es dos artífexs de l'anomenat Museu de la Retirada de Camprodon -una col·lecció privada oberta al públic- podien tenir un gran dipòsit d'armes, munició i explosius. El dispositiu ha esclatat aquesta setmana quan els agents han escorcollat, a la mateixa població, tant el lloc d'exposició com els habitatges dels dos homes que han acabat detinguts.  Dilluns, els agents del cas i membres del GEDEX (Tècnics de desactivació d'explosius acompanyats de gossos detectors, van fer quatre entrades i registres. El resultat ha estat el decomís d'armes i explosius més gran que s'ha fet mai a les comarques gironines i un dels més importants de Catalunya. Segons ha explicat el tinent coronel de la Guàrdia Civil a Girona, Jorge Cumba, els detinguts són amants de les armes que s'havien dedicat a anar col·leccionant peces i han acabat tenint un dipòsit "perillós". En concret, han decomissat 37 armes de guerra, 10 armes metralladores, 95 pistoles de diferent calibre, 30 revòlvers, 35 escopetes o 10 armes d'avantcàrrega. "Tenien una gran capacitat mortífera i, a més, tenia munició per a pràcticament totes les armes que hem intervingut", ha explicat Cumba. Hi ha armes històriques –falta esclarir si originals o rèpliques- i, fins i tot, una peça feta de forma artesanal amb peces del motor d'un cotxe.  La Guàrdia Civil ha volgut deixar clar que els detinguts no tenen cap tipus de vinculació amb el terrorisme ni tampoc amb el tràfic d'armes a escala internacional. "No són delinqüents ni criminals, són persones amants de les armes i amb avidesa per al col·leccionisme", ha detallat. Tot i això, ressalta que acabar creant un arsenal d'aquestes característiques és il·legal i cap particular pot tenir-lo a l'estat sota cap concepte ni llicència d'armes. "Tenien llicències de caça que afecten algunes peces però les armes de guerra no es poden tenir a casa", ha detallat.  Artefactes explosius al soterrani La part més perillosa de l'arsenal són els explosius. En total, han intervingut granades i morters amb una càrrega global de més de 300 quilos d'explosiu. Hi ha 296 detonadors, 19 espoletes, 97 granades de mà, 22 espoletes de granades, 50 projectils d'artilleria de gran calibre, projectils de morter i un rotlle de metxa lenta.  "Hi havia risc d'explosió, sobretot perquè són artefactes vells i inestables", ha detallat el tinent coronel. Els explosius no estaven esposats al museu –de fet, de tot l'arsenal decomissat, només tres peces provenien de l'exposició i la resta estaven als domicilis- però estaven emmagatzemats, majoritàriament, al soterrani del detingut de més edat i sense cap tipus de mesura de seguretat per evitar incidents, segons ha explicat el tinent Agustín Gómez. Un cop trobats i intervinguts, amb la màxima precaució, la Guàrdia Civil va traslladar els artefactes a la base militar de Sant Climent Sescebes (Alt Empordà) on els han desactivat o neutralitzat.  Ara, totes les armes estan a disposició del Jutjat d'instrucció número 1 de Ripoll, que ha assumit el cas i en els propers dies haurà de citar a declarar els dos detinguts, que ja estan en llibertat a l'espera de passar a disposició del jutge. En paral·lel, han obert un expedient administratiu per revocar-los les llicències d'armes que tenen. La Guàrdia Civil també seguirà la pista de les armes que siguin susceptibles d'haver-se utilitzat en algun delicte i faran anàlisis balístiques, tot i que moltes provenen del mercat negre i tenen el número de sèrie esborrat. "Ells no han parlat gaire però recorren al comodí del mort i diuen que persones que ja han mort els hi van donar moltes de les armes", ha concretat el tinent coronel. No consta que, més enllà de comprar-ne, els detinguts intentessin vendre mai una arma. La Guàrdia Civil ha fet balanç de l'operatiu aquest dijous en roda de premsa. El subdelegat del govern espanyol a Girona, Juan Manuel Sánchez-Bustamante, ha detallat que ha estat un operatiu "brillant" i molt important per salvaguardar la seguretat pública.  Matxet a Mieres La Guàrdia Civil, a través del Servei de Protecció de la Natura (Seprona), va comissar un matxet de grans dimensions, una trampa per caçar animals i un ocell dissecat a la Fira d'Intercanvi de Mieres (Garrotxa) que es va celebrar el 8 de novembre passat. Enguany era la 30a edició i es van prendre mesures especials per evitar l'intercanvi d'animals després que l'ONG animalista Libera! denunciés que en anteriors edicions s'havia vulnerat la llei. A banda de confiscar aquests articles, els agents van aixecar acte i ho van comunicar a les administracions corresponents perquè tiressin endavant les denúncies. En el cas del propietari del matxet, denunciat per tinença il·legal d'arma blanca, pot haver de pagar una multa administrativa de fins a 300 euros. Pren Puig, un dels membres de l'Associació Cultural La Fulla, entitat organitzadora, explica que el que es van endur eren "antiguitats" i que la mateixa ONG animalista els va felicitar posteriorment pel bon funcionament. Calculen que enguany van tenir uns 2.000 visitants. De cara a la pròxima edició, tenen previst insistir en no portar animals i també en demanar que no es duguin armes o objectes bèl·lics. L'any passat van presentar-se els Agents Rurals, alertats també per la mateixa ONG. En aquell cas, però, no es va fer cap comís, segons els organitzadors.

Summary: La Guàrdia Civil decomissa un arsenal amb unes 200 armes i més de 300 quilos d'explosius a Camprodon


Aviació Civil conclou que la causa més probable de l'accident mortal de l'ultralleuger el 22 de desembre del 2013 és que "l'efecte mirall" del mar desorientés els tripulants i s'apropessin massa a l'aigua. "L'impacte es va produir, probablement, perquè els ocupants de l'aeronau van perdre la referència de l'altura de vol respecte a l'aigua", indica la investigació. Aviació Civil no ha trobat cap indici de fallada al motor i els tripulants tampoc van activar sistemes d'emergència. "Es dedueix que va entrar de dret a l'aigua, en línia de vol", diu l'informe. L'ultralleuger, que un pesquer va trobar el 8 de gener, es va estavellar entre les Medes i el Cap Norfeu. Pilot i copilot van morir al sinistre.  La Comissió d'Investigació d'Accidents i Incidents d'Aviació Civil (CIAIAC) ha tancat la investigació oberta per esclarir les causes de l'accident mortal de l'ultralleuger que es va enlairar de l'aeròdrom de Pals (Baix Empordà) el 22 de desembre del 2013 i, després de mantenir contacte en ple vol amb una altra aeronau a la zona de les Illes Medes, va desaparèixer.  El dispositiu de recerca per terra, mar i aire no va obtenir resultats fins que el 8 de gener un pesquer de la flota d'arrossegament que feinejava a la zona del Cap Norfeu, a Roses (Alt Empordà) va trobar restes de l'aeronau enfonsada. El 12 de gener, els equips de rescat van poder recuperar l'ultralleuger del fons del mar. Estava parcialment destruït i a dins hi havia els cossos dels dos ocupants.  La investigació recull informació sobre l'experiència de vol dels tripulants, les dades dels aeròdroms, de testimonis, informació sobre les restes de l'aeronau, informació mèdica i patològica recollida a l'autòpsia i, també, dades sobre les condicions meteorològiques del dia de l'accident. Aviació Civil conclou que no s'ha trobat "cap evidència de mal funcionament del motor previ a l'impacte". La investigació també apunta que el no accionament del sistema de paracaigudes abans del sinistre i la posició dels flaps indiquen que el pilot no va preparar cap amaratge d'emergència. "Totes les evidències indiquen que l'aeronau va entrar de dret a l'aigua, en línia de vol", conclou l'informe. El CIAIAC considera que la causa més probable de l'accident és l'impacte contra l'aigua provocat per un "efecte mirall" al mar. "L'impacte es va produir, probablement, perquè els ocupants de l'aeronau van perdre la referència de l'altura respecte al mar", exposa l'informe. Aviació Civil apunta que les condicions del vol -en una extensió d'aigua tranquil·la, sense contorn definit i "esplèndidament il·luminada pel vol"- va produir un "efecte mirall que va propiciar l'apropament a la superfície del mar". Un altre informe en el qual es recolza Aviació Civil és el resultat de l'autòpsia als ocupants (una instructora de vol veïna de Torroella de Montgrí i el propietari de l'ultralleuger veí de Barcelona). Segons l'autòpsia, van morir d'asfíxia per immersió i no presentaven evidències "d'actitud de defensa o fugida abans de la mort".  "Això indica, per una part, que els ocupants de l'aeronau no van adoptar cap actitud defensiva abans de l'impacte i que no van tenir possibilitat de reaccionar perquè la col·lisió amb l'aigua els va sorprendre i, per altra part, la falta d'actitud evasiva adverteix que tampoc van intentar sortir de l'avió després de l'impacte", conclou l'informe. No arribava al dinar familiar Quan els serveis de rescat van aconseguir hissar l'ultralleuger, la pilot es trobava asseguda al seient de la dreta i l'acompanyant, que va aparèixer amb el cinturó de seguretat descordat, estava assegut a l'esquerra.  Les alarmes van saltar el mateix dia 22 de desembre del 2013, quan la dona del propietari de l'aeronau va anar a una comissaria dels Mossos d'Esquadra per informar que el seu marit havia anat a volar des de l'aeròdrom de Pals i que estava preocupada perquè no aconseguia contactar amb ell i tampoc havia anat a un dinar familiar que tenia a les dues de la tarda.  Durant diversos dies els van estar buscant i van reconstruir el vol. L'aeronau es va enlairar de Pals entre dos i tres quarts d'una del migdia. Poca estona després, van aterrar al camp de vol de Viladamat (Alt Empordà). Allà, van explicar als responsables de l'aeròdrom que havien parat perquè el motor de l'ultralleuger s'havia escalfat.  Després de tornar-se a enlairar, el pilot d'un altre ultralleuger que sobrevolava per la zona de les Illes Medes va informar sobre la seva posició perquè sabia que era una zona força concorreguda i l'aeronau que es va estavellar va respondre donant les coordenades.  "Els dos pilots es van reconèixer les veus perquè es coneixien personalment i van mantenir un conversa cordial, felicitant-se les festes de Nadal però sense comentar res més rellevant", recull la investigació. Aquest va ser l'últim contacte amb l'aeronau. Aviació Civil conclou que es va estavellar al mar entre la zona de les Medes i el Cap Norfeu, on dies després va aparèixer.

Summary: Aviació Civil conclou que "l'efecte mirall" del mar va provocar l'accident mortal de l'ultralleuger enfonsat a Roses


L'exdiputat de la CUP David Fernández aposta, en un article publicat al diari Ara, per desbloquejar les negociacions del procés i la investidura facilitant que Artur Mas sigui president amb dos dels vots dels anticapitalistes. Amb el seu llenguatge enrevessat, Fernández diu que "hi ha partit, cal jugar-lo sencer i és prohibit dopar-se", i que "ateses les tensions i dificultats lògiques" , suggereix "traçar la línia d’un mínim comú denominador". "Desbloqueig del bucle i desgel per passar pantalla. Efecte Arquimedes, ball de bastons de les contradiccions i fràgil equilibri malabar, potser l’únic possible, ara mateix, són dos vots al procés al costat d’un pla de xoc real i concret", assegura. Fernández afegeix que fa aquest plantejament "a compte i risc, per poder xiular col·lectivament que el partit ha començat i que sortim a guanyar, val a dir, a construir". "I després seguim teixint: i patint, com sempre", afegeix, apostant així per tibar de la negociació entre els independentistes un cop ja hi hagi un Govern. I és que per a Fernández, els catalans estan en un "fi de cicle i fi de règim, en l’hora de nosaltres mateixos, quan març no és cap alternativa, i pidolar dos vots en xec en blanc no arreglaria gaire res".  Tot i això, critica també la situació que ha fet que s'arribi aquí, i com "les pitjors retallades o la gestió patrimonialista del procés" en tenen gran part de la culpa. "Per això la CUP rondina i esbrina, pur sentit comú, que present i futur no poden reproduir el passat. Quan del pes de la història ningú se’n pot desempallegar mai i les motxilles compten tant com pesen. Per sort, ara i aquí, el futur ho pesa tot i compta molt més: el dilema ja no és mantenir el procés, sinó eixamplar-lo. Res al pap, doncs: per trobar la millor resposta sempre són imprescindibles totes les preguntes", assegura a l'article.

Summary: David Fernández suggereix facilitar la investidura de Mas a canvi d'un "pla de xoc real" i desbloquejar el procés


El president del Tribunal Superior de Justícia de Catalunya (TSJC), Jesús Maria Barrientos, ha advertit que el poder judicial actuarà contra la llei de transitorietat jurídica si topa amb la Constitució. Barrientos ha evitat pronunciar-se sobre possible esborranys. "Fer-se una opinió sobre un projecte sempre és arriscat", ha afirmat el president del TSJC que ressalta que la justícia té "un respecte absolut" cap a les iniciatives legislatives de les administracions. En tot cas, serà diferent quan s'aprovi. "Si arriba a ser una llei impositiva i arriba a publicar-se, haurem d'examinar els termes d'aquesta legalitat", ha alertat. Barrientos ha destacat que el poder judicial a Catalunya està format per jutges i magistrats amb un "compromís insubornable" amb l'ordre constitucional i assegura que no aplicaran cap llei que no respecti la legalitat vigent.

Summary: Barrientos adverteix que la justícia actuarà contra la llei de transitorietat si s'aprova i topa amb la Constitució


El Banc d'Espanya ha insistit que la pujada del salari mínim interprofessional que va entrar en vigor a principis d'any afectarà la creació d'ocupació. Així consta en les seves darreres projeccions macroeconòmiques, que milloren la seva pròpia previsió de creixement del PIB espanyol amb un 2,4% el 2019 i un 1,9% el 2020. Aquestes previsions estan per sobre de les del govern espanyol -2,2% i 1,9%- i de les de la Comissió Europea -2,1% i 1,9%-. Pel que fa als llocs de treball, apunta que l'increment d'ocupació permetrà mantenir la reducció de la taxa d'aturats però "es veurà atenuat pel projectat repunt de la població activa". Amb tot, preveu una disminució de l'atur per sota del 12% el 2021. Amb aquest informe, el Banc d'Espanya insisteix en el seu anàlisi sobre l'afectació a l'ocupació que tindrà la pujada del salari mínim fins a 900 euros i que, segons va indicar a finals de l'any passat, podria comportar fins a 125.000 llocs de treball menys. Replica així al govern espanyol, que fa uns dies demanava deixar enrere aquestes projeccions negatives. En termes generals, el Banc d'Espanya apunta a una prolongació de l'actual període expansiu en el curt i mitjà termini gràcies a una posició competitiva favorable, l'enfortiment de la situació patrimonial dels consumidors i el manteniment de la política monetària. A més, veu també una recuperació gradual de les exportacions.  Amb tot, es preveu que el creixement del PIB entri en una desacceleració gradual fins al 2021, amb creixements del 2,4% el 2019, l'1,9% el 2020 i l'1,7% el 2021, mentre que el 2018 el creixement va ser del 2,6%. Tot i això, el Banc millora les seves previsions del març (2,2%) tenint en compte la "fortalesa" prevista en l'activitat en el primer semestre de l'any  en comparació amb la que s'anticipava fa tres mesos.  El creixement del PIB continuarà impulsant per la demanda interna, tot i que la seva aportació positiva es moderarà fins al 2021, mentre que la contribució de la demanda externa es mantindrà propera a zero. Dins de la demanda interna, s'espera que el consum privat mantingui un creixement sostingut gràcies al comportament expansiu de les rendes laborals de les famílies, la  inferior càrrega financera de les més endeutades i l'evolució favorable de la riquesa real de les mateixes.  Pel que fa a l'ocupació, es preveu una moderació progressiva dels ritmes de creixement registrats en els darrers anys, en relació amb la desacceleració de l'activitat prevista, amb taxes de creixement del 2% el 2019 i l'1,6% tant el 2020 com el 2021. Tot i això, la creació de llocs de treball, i malgrat l'increment de la població activa, farà que l'atur baixi fins a l'11,8% a finals del 2021 (13,8% aquest any i 12,4% el 2020). També contempla una pujada dels salaris per sobre del 2%, tenint en compte també la pujada del salari mínim, entre d'altres.  La combinació entre la reducció de la producció i els repunts salarials portarà a més pressions a l'alça sobre els preus. Així, el Banc d'Espanya preveu una pujada gradual de l'Índex Harmonitzat de Preus de Consum sense aliments ni bens energètics amb un promig de l'1,2%, 1,5 i 1,7%, respectivament, el 2019, 2020 i 2021, mentre que l'índex general no pujaria tant.  Per últim, el Banc identifica que els possibles riscos que podrien afectar aquestes previsions són principalment externs, com la possible adopció de noves mesures proteccionistes i la incertesa sobre el Brexit. A escala estatal, apunta que hi continua havent un "cert grau d'incertesa" sobre les polítiques econòmiques en un escenari de fragmentació parlamentària.  Si s'acaben materialitzant aquests riscos, el Banc d'Espanya ja preveu que l'avanç dels preus serà menor de l'anticipat.

Summary: El Banc d'Espanya insisteix que la pujada del salari mínim afectarà la creació d'ocupació


370 farmàcies de la demarcació de Barcelona, Osona i a les Terres de l'Ebre, així com 40 ajuntaments i 105 centres de salut s'han adherit a la primera fase de la campanya 'Pren-te el pols', una iniciativa del Departament de Salut per detectar de manera precoç la fibril·lació auricular, una arítmia cardíaca que causa 1 de cada 5 ictus. L'objectiu és detectar l'arítmia abans que faci símptomes i actuar abans de l'ictus, la primera causa de mort entre les dones i la tercera entre els homes. Amb la campanya, les persones majors de 60 anys es podran prendre's el pols de manera gratuïta a les farmàcies col·laboradores i, si es detecta arítmia, seran derivades al CAP per seguir els controls establerts.  Es calcula que un 10%, de les persones majors de 60 anys pateixen algun tipus d'arítmia cardíaca i que un 2% no ho saben, és a dir, uns 40.000 catalans. L'arítmia cardíaca causada per la fibril·lació auricular és, al costat de la hipertensió, un dels factors de risc principals a l'hora de patir els ictus. A Catalunya, se'n donen 13.000 cada any i és la primera causa de mort en les dones i la tercera en els homes. La major par dels pacients, un 45%, queda amb alguna discapacitat.  Amb aquestes dades, el Departament de Salut, ha intensificat els darrers anys, les campanyes de prevenció dels ictus, i ara, suma una nova iniciativa. Amb 'Pren-te el pols', Salut ha involucrat 370 farmàcies, 40 ajuntaments i 105 centres de salut, atenció primària i hospitalària, de la demarcació de Barcelona, Osona i Terres de l'Ebre, per desenvolupar una primera fase d'una campanya que pretén detectar les persones amb algun tipus d'arítmia abans que facin símptoma, per poder derivar-los correctament i evitar, precisament, el patiment d'un ictus.  Així ho han explicat els  impulsors de la campanya, aquest dilluns. El doctor Mariano de la Figuera, metge de primària, ha detallat que cal que l'arítmia és ''asimptomàtica'' seria ''un fracàs'' detectar-la després de l'ictus si es pot conèixer el seu abast amb una simple presa de pols. Des del Col·legi de Farmacèutics, el seu vicepresident, Francesc Pla, ha reconegut que és una prova ''fàcilment extensible'' i per tant, valora positivament l'ús de les oficines de farmàcia per instaurar una ''rutina'' que s'instauri a la ruta de la fibril·lació auricular.  Pla també ha explicat que des de dijous passat, les farmàcies implicades han fet proves a un miler de persones, de les quals una cinquantena han estat derivades a CAP's en detectar-hi pols irregular. Aquests pacients han seguit la ruta per determinar si l'arítmia és la fibril·lació auricular, un cribratge que es fa a través de l'electrocardiograma.    El conseller de Salut, Toni Comín, ha destacat que Catalunya registra una de les xifres més baixes d'incidència d'ictus de tot Europa gràcies, entre altres, del codi Ictus posant en marxa el 2006. Amb 'Pren-te el pols', Comín ha assegurat que es vol fer un pas més per a la prevenció d'aquest tipus de malalties. I és que la fibril·lació auricular és l'arítmia cardíaca és freqüent i multiplica per cinc les possibilitats de patir un ictus. El Departament de Salut ja ha impulsat la Ruta de la fibril·lació auricular per diagnosticar ràpidament els pacients que la pateixen. La campanya 'Pren-te el pols' s'anirà estenent progressivament a tot Catalunya.

Summary: Salut engega una campanya per detectar precoçment pacients amb arítmia cardíaca i evitar l'ictus


La número dos de la candidatura de JxCat a les eleccions municipals a Barcelona, Elsa Artadi, ha respost aquest dijous a Oriol Junqueras que "defensar els drets, les llibertats i la fi de la repressió ha de ser una línia vermella", després que el líder d'ERC hagi dit que fixar línies vermelles pot facilitar el tripartit d'extrema dreta, alhora que ha rebutjat els "xecs en blanc" al PSOE. Durant la conferència al Fòrum Europa Tribuna Catalunya, Artadi ha assegurat que no li "sorprèn" que el Tribunal Suprem hagi rebutjat deixar en llibertat els líders independentistes empresonats que són candidats a les eleccions del 28 d'abril i del 26 de maig. A més, la número de JxCat a Barcelona ha denunciat les "limitacions" que l'empresonament implica a l'hora de fer campanya. "Tenim limitacions que en altres països on hi ha presos polítics no han tingut", ha remarcat.  Artadi ha assenyalat que la voluntat de "defensar els drets, les llibertat i la fi de la repressió va més enllà de l'independentisme" perquè "el 80% dels ciutadans estan a favor de resoldre els conflictes votant" i "en contra del 155" i la "repressió".

Summary: Artadi, a Junqueras: "Defensar els drets, les llibertats i la fi de la repressió ha de ser una línia vermella"


Un equip internacional de cosmoquímics i astrofísics de la Universitat Politècnica de Catalunya (UPC) i de la Universitat d'Arizona ha descobert un gra meteorític format durant les fases finals d'una estrella desapareguda fa molt de temps. Encapsulat en un meteorit recol·lectat a l'Antàrtida, el minúscul gra, de només unes micres de pes, ha descobert secrets sobre les fases terminals de la vida de les estrelles i sobre la forma en què aquestes sembren l'univers amb els blocs de construcció de noves estrelles, planetes i vida. Amb el sobrenom LAP-149, el petit gra de pols estava confinat en un meteorit rocós, no metàl·lic, trobat a l'Antàrtida, i representa l'únic gra meteorític compost alhora per grafit i silicat descobert fins avui. El seu origen pot rastrejar-se fins a un tipus específic d'explosió estel·lar anomenada nova.  El gra es va incorporar i barrejar amb el material nebular que, poc després, donaria lloc al Sistema Solar, fa uns 4.500 milions d'anys, per a posteriorment incrustar-se en un meteorit primitiu. El descobriment desafia algunes de les idees actuals sobre la forma en què les estrelles moribundes sembren l'univers amb matèries primeres, a partir de les quals es formaran planetes i, en última instància, les molècules precursores de la vida. L'equip d'investigadors de la Universitat d'Arizona ha analitzat el gra, aproximadament de la grandària d'un microbi, fins al nivell atòmic.  . Encara que les seves estrelles progenitores ja no existeixen, la composició isotòpica i la microestructura dels grans de pols d'origen estel·lar identificats en meteorits proporcionen dades úniques sobre la seva formació i sobre les condicions termodinàmiques en el material ejectat per les estrelles, segons publiquen els autors. Aquest és el primer gra conegut que conté grafit i una inclusió central rica en silicats.

Summary: L’anàlisi d’un meteorit revela secrets sobre el naixement del sistema solar


L'alcalde de Lleida, Fèlix Larrosa, ha anunciat que canviarà 4 noms dels coneguts com a 'carrers franquistes' de la ciutat. Es tracta dels carrers Alcalde Areny, l'avinguda Joan Recasens, el carrer Germans Recasens (posat en democràcia), i el carrer Sangenís Bertran, tots ells posats durant la dictadura. Dels que es van posar en aquest període es mantindrà el carrer Lluís Besa, que segons Larrosa no va participar en l'aixecament del 36 i també es conservaran els carrers Alcalde Montanya, Alcalde Sangenís, Alcalde Carmelo Fenech i Alcalde Nadal ''perquè es van acordar posar en democràcia'', tot i que se'ls ha acusat de tenir vinculacions amb el franquisme. En el marc de la trobada anual amb el Col·legi de Periodistes, Larrosa ha dit que se substituiran pels noms de quatre dones i espera que amb la mesura ''s'acabi el debat'' a l'entorn dels noms franquistes.

Summary: Larrosa decideix canviar 4 noms dels carrers franquistes de Lleida i en manté els que es van acordar en democràcia


Un informe recomana a Ensenyament regular l'accés a les activitats com ara la sisena hora i les colònies per evitar desigualtats ACN Barcelona.-ls projectes educatius singulars poden incidir negativament en l'equitat dels centres es poden convertir en un motiu de segregació escolar. Així ho adverteix el Síndic de Greuges en un informe que conclou que les escoles innovadores atrauen pares amb més ''capital instructiu i econòmic''. Per això, proposa que reforçar els projectes en centres menys demanats que agrupen famílies amb perfil social més baix, i demana garantir que l'autonomia i els projectes singulars ''siguin sistèmics'', sobretot en centres més complexos. Les activitats com ara la sisena hora o les colònies i el pagament de quotes a fundacions o a les AMPA són també motius que Rafael Ribó proposa regular per evitar desigualtats.  Text Els motius de la segregació escolar són diversos, i tot i que els econòmics tenen un pes important, l'informe que Rafel Ribó ha presentat aquest dimecres, fa especial atenció a la innovació pedagògica i als projectes educatius singulars que són fruit de l'autonomia de centres i alerta al Departament d'Ensenyament que es podrien convertir en un escull per a la igualtat a les escoles del país. Segons el Síndic, l'autonomia de centres ha estat un bon instrument per aconseguir certa flexibilització a l'hora de donar respostes a les necessitats socials i educatives de cada centre, i per exemple, ha permès desagregar a través de projectes educatius concrets en centres socialment més estigmatitzats.  A la vegada però, aquesta autonomia a l'hora de defensar un projecte singular pot tenir efectes negatius. El Síndic ha detectat que tant les escoles públiques com concertades que s'han implantat propostes diferenciades, tenen una composició social més afavorida ja que les famílies amb més capital ''instructiu i econòmic'' tendeixen  a fer una tria d'escola més estratègica i informada que les famílies amb un perfil social més desfavorit. Per això Rafael Ribó, demana que la innovació sigui ''sistèmica'' i es faci extensiva sobretot als centres d'alta complexitat o amb majors dificultats.  Sense aquesta extensió, el Síndic considera que es produeix un efecte ''espiral'' que reprodueix la segregació i no afavoreix que els centres tinguin una composició social equilibrada.  Regular les activitats complementàries a escoles públiques i concertades Les activitats complementàries com són la sisena hora, les colònies, les sortides de dia, poden ser també, segons el Síndic, motiu de segregació escolar. Des de l'oficina han rebut desenes de queixes de famílies que es veuen obligades a pagar, a l'escola concertada, quotes ''voluntàries'' per a la fundació que acaben finançant aquestes activitats i per això, es demana un marc legal clar que reguli aquests aspectes. El Síndic també alerta que algunes escoles públiques financen aquestes activitats o altres aspectes com ara el material, a través de les quotes de l'AMPA que poden variar d'entre 250 euros i 485.  En aquest sentit, el Síndic reconeix que hi ha un buit legal que facilita males pràctiques que, a la vegada poden ser segregadores, com per exemple, que no es deixi participar als alumnes que no han pagat les quotes, en aquestes activitats complementàries o que no es garanteixi el caràcter complementari de l'activitat, i per tant, es desenvolupi enmig de l'horari lectiu i s'utilitzi per reforçar aprenentatges curriculars.  Per això, a més del marc legal clar, reclama al Departament d'Ensenyament una revisió dels concerts, ja que reconeix que s'ha debilitat el seu finançament els darrers anys, i proposa  que siguin graduals en funció del compromís social dels centres, i lamenta la supressió dels contractes programa que es van posar en funcionament fa deu anys.  Discriminació positiva als centres d'alta complexitat El Síndic de Greuges reconeix també que Ensenyament ja ha reforçat les plantilles dels centres d'alta complexitat i valora positivament que hi hagi més dotació de pressupost, fruit de les auditories que es van dur a terme. Afegiria però, poder-hi enviar els professionals més ben preparats, més ben formats i competents i per això, proposa introduir mecanismes d'incentius o d'altres per garantir que els professors més qualificats prestin servei a aquests centres.  Més segregació a secundària L'informe del Síndic també demana prendre mesures a l'Educació Secundària Obligatòria, potenciant els projectes educatius, per evitar que l'alumnat de l'escola pública opti per la concertada quan acaba la Primària, ja que ha detectat que així com a la primària el 67,2% dels estudiants estan escolaritzats a la pública, a la Secundària, aquest percentatge cau fins al 61,9. Segons el Síndic, algunes famílies confien menys en la qualitat en aquesta etapa educativa, i per això es produeix un transvasament de demanda, protagonitzat especialment per l'alumnat de famílies socialment afavorides.

Summary: El Síndic alerta que l'autonomia de centres i la innovació pedagògica pot ser motiu de segregació escolar


El pavelló de Torres de Segre que acollirà casos lleus i asimptomàtics de covid-19 es posarà en marxa a partir de principis de la pròxima setmana, segons ha acordat l'Ajuntament amb el Departament de Salut. L’equipament municipal, habilitat des de mitjans de maig, oferirà passar el període de confinament a persones treballadores en la campanya de la fruita diagnosticades de coronavirus però que no tenen símptomes greus. Inicialment, els pacients procediran de l'Hotel Nastasi de Lleida, allotjament que el Departament de Salut vol reconvertir en un espai medicalitzat per tal d’augmentar la capacitat de l'Hospital Arnau de Vilanova en cas que pugui necessitar més places d’UCI. L'alcalde del municipi, Joan Carles Miró, ha assegurat que seguiran tirant endavant totes les accions que ajudin a pal·liar els efectes negatius de la covid-19. "La nostra màxima prioritat és preservar la salut de tothom i ara cal col·laborar amb els centres sanitaris de Ponent, que necessiten estar més lliures per si cal atendre un major nombre de casos greus durant els pròxims dies", ha afegit Miró, que ha afegit que des de Torres de Segre estan orgullosos de ser el primer municipi del Baix Segrià que cedeix un espai com aquest. "Esperem que els pobles veïns també actuïn en aquest sentit, ja que cal seguir col·laborant en tot allò que puguem", ha indicat. El pavelló poliesportiu disposa de diversos espais separats: una zona de descans amb quaranta llits, un menjador i una àrea d’esbarjo. També poden utilitzar-se els serveis i les dutxes que disposa la instal·lació. La Generalitat i el Consell Comarcal del Segrià coordinaran els serveis bàsics i costejaran tots els recursos necessaris: alimentació, neteja, bugaderia, climatització, connexió a internet i educació social, entre altres. L’Ajuntament de Torres de Segre estima l’actuació en un cost inicial d’uns 70.000 euros, i el consistori no haurà de fer cap inversió econòmica en aquest sentit. Un equip de vigilància privada controlarà en tot moment els accessos a l’espai i tant els Mossos d’Esquadra com els Agents Municipals de Torres de Segre estaran a disposició d’aquest dispositiu en tot allò que pugui convenir.

Summary: El pavelló de Torres de Segre que acollirà lleus i asimptomàtics es posarà en marxa a principis de la setmana vinent


S'allargarà fins divendres i enguany la recollida de fàrmacs se substitueix per la venda de cupons solidaris de 2,5 euros ACN Girona.-Aquest dissabte ha arrencat la campanya Medicaments Solidaris que enguany preveu recollir uns 20.000 euros arreu de Catalunya i fer visible la pobresa farmacèutica. Una problemàtica que, segons l'onegé Banc Farmacèutic, afecta més de 2 milions de persones d'arreu de l'Estat que no poden fer front al pagament de medicaments o productes sanitaris. El director general d'aquesta entitat, Jordi Bosch, ha detallat en declaracions a l'ACN que hi ha persones que han de triar entre menjar o medicar-se, cosa que pot agreujar els seus problemes de salut i dificulta la seva inserció social i laboral. La campanya solidària s'allargarà fins divendres que ve i enguany s'ha substituït la recollida de fàrmacs per la venda de cupons solidaris de 2,5 euros. El programa pretén que cap pacient hagi de renunciar al seu tractament per falta de recursos econòmics i en aquesta edició compta amb la col·laboració de 360 farmàcies. Jordi Bosch ha explicat que el 2015 tres treballadores socials els van comentar que "hi ha gent que ha d'escollir entre menjar o medicar-se", per aquesta raó es va decidir canviar el funcionament de la campanya Medicaments Solidaris i es va optar per vendre cupons de 2,5 euros. El director general del Banc Farmacèutic ha subratllat que entre els afectats per aquest tipus de pobresa "hi ha persones amb malalties cròniques com diabetis, càncer o asma" i que per aquest motiu es va impulsar el fons social del medicament. D'aquesta manera, Bosch ha dit que s'està fent "front a una nova realitat" que ha qualificat de "vergonyant" perquè "no se'n coneixen gaires coses". La campanya com cada any té com a protagonistes les farmàcies. En total són 360 la gran majoria a Catalunya, si bé també n'hi ha d'altres parts de l'Estat. Una de les que sempre hi ha participat és la de la Susana Palau, a la Plaça Marquès de Camps de Girona. La Montse Garcia n'és treballadora i explica que els clients habituals "ja estan al cas" de la campanya, però que des de la farmàcia en fan difusió a través de les xarxes socials.  Garcia reconeix que "estan a l'expectativa" pel canvi de format d'aquest any, però es mostra "convençuda" que els gironins "respondran com sempre" a la crida del Banc Farmacèutic. "Abans se'ns vinculava a una fundació i recollíem el què més els convenia. Aquest any és diferent, però segur que funcionarà", ha assegurat. Una de les clientes habituals de l'establiment la Sílvia Rovira ha comentat que aquest era el primer any que col·laborava, i reconeix que, per a ella, és "molt millor" recollir donatius que no pas medicaments. "Sempre anem al recurs més fàcil i potser hi ha fàrmacs desconeguts que fan més falta", assenyala. Amb tot, Rovira ha aplaudit la iniciativa i ha revelat que a ella li havia arribat a través d'un grup privat d'una xarxa social. "N'estava al cas i per això m'he volgut acostar. Crec que els qui tenim la sort de tenir un sou hem d'aportar el nostre gra de sorra", ha reblat. Els voluntaris són imprescindibles En el què han coincidit tant farmàcies com clients ha estat en destacar la funció dels voluntaris que expliquen la campanya. La seva funció és informar als clients quan entren, tot i que després són els treballadors de l'establiment qui cobra els diners de cada cupó. Un dels que hi participa cada any és en Lluís Pla, que sempre ha estat a la farmàcia gironina. Pla diu que ho fa perquè ho considera "un acte de solidaritat" i recorda que tenir els medicaments necessaris per viure "no pot ser considerat un luxe". El voluntari ha explicat que després d'onze anys la població "coneix perfectament" la campanya, si bé ha reconegut que algunes persones a les que ha informat no sabien el canvi de criteri. "Algunes et pregunten què fa falta, i els hem d'explicar que ha canviat el format, però ho entenen perfectament", ha conclòs.

Summary: La campanya Medicaments Solidaris es proposa visibilitzar la pobresa farmacèutica i recollir 20.000 euros


El conseller d'Educació, Josep Bargalló, ha explicat que volen treballar "amb empatia" amb les famílies que han decidit no portar els seus fills a l'escola "abans d'enviar la fiscalia". "Mirarem de convèncer tothom que l'escola és el lloc més segur i que els seus fills tenen el dret a l'educació", ha manifestat Bargalló en la visita a l'escola Joaquim Ryura de l'Hospitalet de Llobregat. Bargalló ha dit que el Departament "creu en la separació de poders" i ha esperat que la fiscalia "també hi cregui". En línies generals, el conseller ha valorat que "malgrat tot", el curs escolar hagi començat "amb poques incidències" i ha fet una crida a la responsabilitat i el manteniment de les mesures de seguretat fora dels centres.  Educació no té comptabilitzats quants alumnes dels que aquest dilluns no han anat a l'escola ho han fet per "per por" en l'actual situació de covid. Bargalló ha dit que hi ha "moltes casuístiques" en l'absentisme i, entre d'altres, ha apuntat que els primers dies es donen també casos de famílies que no han tornat dels seus països d'origen després de l'estiu i moltes d'altres. En tot cas, ha dit  que es treballarà des dels serveis educatius i socials amb aquelles famílies que no han portat als fills a l'escola perquè així ho han decidit davant l'actual situació de pandèmia. Tot i això, ha recordat que la llei s'ha d'aplicar però ha afirmat que aquest ha de ser "el segon pas".  "Satisfacció" per l'arrencada de curs El conseller ha expressat la seva "satisfacció" per l'arrencada de curs i ha posat en valor la feina de tota la comunitat educativa per fer-ho possible. Ha insistit que és un curs d'"Incerteses" i durant el qual "passaran coses" però ha assegurat que s'actuarà en tot moment.  Ha valorat que les incidències que es puguin produir en els primers 15 dies "vindran majoritàriament de fora". A més, ha garantit transparència informativa diària: "Tot el que està passant a l'escola de Catalunya se sabrà". D'altra banda, Bargalló ha defensat que per primer cop davant d'una crisi econòmica el departament no ha retallat en professorat sinó que n'ha contractat. Ha dit però que la petició de 40.000 nous docents feta per USTEC-STEs és "impossible" en l'actual situació pressupostària però ha afirmat que si reben nou pressupost per part de la Unió Europa i l'Estat es podran fer més contractacions.  Crida a la responsabilitat fora dels centres El conseller també ha volgut fer una crida a la responsabilitat col·lectiva més enllà de les escoles. "No n'hi ha prou amb que l'escola sigui l'espai més segur, és responsabilitat de tots, del Govern, dels ajuntaments i de les famílies", ha manifestat. Així, Bargalló ha demanat que les mesures que s'apliquen als centres es mantinguin un cop se surt d'aquests, ja que ha reconegut que sinó no tindrà sentit el treball en grups estables i les mesures de seguretat adoptades.  De la seva banda, l'alcaldessa de l'Hospitalet, Núria Marín, ha fet una crida al reconeixement de tota la comunitat educativa i ha demanat al conseller més comunicació entre administracions davant del "curs complicat" que tot just comença. Marín ha demanat també "no oblidar" les escoles bressol i les d'educació especial.  Bargalló ha aprofitat per anunciar que gràcies a un acord amb Salut es garantirà el tractament terapèutic en els casos de confinaments i aïllaments en centres d'educació especial. Ha afegit que es farà "sempre que sigui possible en el mateix centre" i es buscarà assegurar una atenció "personalitzada" per evitar les situacions viscudes durant el confinament, quan ha reconegut que "no van tenir l'atenció adequada".  Per últim, la directora de l'escola Joaquim Ryura, Raquel García, ha assegurat viure un dia "molt emocionant" i de "molta responsabilitat" per l'aplicació de tot allò que porten mesos preparant. "Esperem que sigui un curs el més normalitzat possible", ha manifestat.

Summary: Bargalló vol treballar amb "empatia" amb les famílies que no han portat els fills a escola abans que actuï la fiscalia


L'arquebisbe de Barcelona i cardenal, Joan Josep Omella, ha anunciat aquest dijous la creació d'un equip laic, extern a l'Església i format per diferents professionals per ajudar a gestionar els casos d'abusos sexuals. Entre aquestes persones hi hauria advocats, psiquiatres i mediadors, i serien homes i dones. "La seva feina serà verificar, acompanyar i ajudar a trobar la solució. Ajudaria no només el tribunal, sinó també les persones afectades, la víctima, la seva família i també l'abusador", ha explicat en declaracions a TV3, on ha apuntat que aquesta és una iniciativa que es planteja inicialment per a la província eclesiàstica de Barcelona, que inclou també els bisbats de Terrassa i Sant Feliu de Llobregat. Ara bé, ha indicat que pel que ha parlat amb altres religiosos, podria estendre's també a les ordres.  Omella ha apuntat que la cimera del Vaticà va servir perquè el Papa els posés "una mica més les piles". El cardenal ha defensat que cal estar al costat de les víctimes i portar la investigació als tribunals eclesiàstics i, si s'escau, als civils. Ara bé, ha opinat que primer cal fer una primera tasca interna de "verificació". "Tenim aquests protocols que hem de seguir, no volem ocultar res", ha assegurat. En preguntar-li si aquesta primera tasca no hauria de fer-la la fiscalia, ha demanat confiar en els tribunals eclesiàstics, perquè "treballen bé i són jutges preparats". L'equip multidisciplinar que vol crear en els propers dies ajudaria en aquesta tasca d'investigació.  De moment és una iniciativa de la província eclesiàstica de Barcelona, però no ha descartat que es pugui estendre a les ordres religioses, com a mínim pels contactes que ha anat tenint amb altres religiosos. Encara no ha parlat amb l'abat de Montserrat, però té intenció de fer-ho. "Ells han fet un bon treball amb la seva comissió, però jo crec que això dona una transparència i una credibilitat més gran", ha dit. En demanar-li si està a favor d'investigar tots els casos d'abús sexual del passat, Omella ha assegurat que investigaran i actuaran "implacablement" sempre que hi hagi una denúncia. "Nosaltres volem acabar amb aquesta xacra social que tenim, que afecta l'Església, però també afecta la societat", ha insistit el cardenal, que ha tornat a demanar perdó a tots els abusats. També ha aprofitat per reivindicar la cimera del Vaticà, una trobada de tanta gent per fer "autocrítica i demanar perdó". Al seu parer, és "impressionant, meravellós i un acte heroic".  Sobre l'encobriment de l'Església dels casos d'abús, ha argumentat que en aquell temps "els protocols eren uns altres i la sensibilitat social també". Era, ha continuat, "un altre moment històric de sensibilitat de les víctimes, de la societat i de la societat mateixa". Les dones a l'Església Omella ha donat suport a "tot el que sigui treballar per la igualtat i la dignitat de l'home i la dona". "Dignitat, que no vol dir igual en tot, perquè no som iguals, però iguals en la dignitat sí", ha afegit. Sobre el paper de la dona a l'Església, ha reconegut que queda molt per fer, però amb matisos. "No podem fer tots el mateix, però dignitat de les dones i responsabilitat dintre de l'Església sí. Una altra cosa és imaginar el poder", ha remarcat. Ha dit que desitja que hi hagi cada cop més dones amb responsabilitats a l'Església. "No vull dir que fem igual quantitat de dones i homes, però el que sigui capaç de fer-ho que ho faci", ha conclòs.

Summary: Omella anuncia la creació d'un equip laic, extern i de diferents professionals per ajudar a gestionar els abusos sexuals


L'Ajuntament de Badalona i 13 entitats socials han constituït aquest dijous la Taula dels Aliments, que pretén millorar la distribució d'alimentació per a les persones i famílies del municipi en situació de vulnerabilitat, la unificació dels criteris per a la cistella de productes que es distribueixen i la informatització del sistema. L'ens vol assolir aquests objectius amb un model participatiu on hi siguin representades les entitats solidàries i les parròquies del municipi i on els serveis municipals del consistori s'encarreguin de valorar les persones que han de rebre aquesta ajuda. La Taula estarà oberta a totes les entitats compromeses amb els seus objectius i que en vulguin formar part.

Summary: Badalona posa en marxa la Taula d'Aliments per optimitzar la distribució d'aliments entre les famílies vulnerables


Els Bombers i Salvament Marítim han apagat un foc que s'ha declarat en una embarcació amarrada a la zona de Santa Margarida, a Roses (Alt Empordà). L'incendi s'ha declarat pels volts de les tres de la matinada i ha mobilitzat també efectius policials i sanitaris, malgrat que, afortunadament no hi van haver ferits. El foc va desamarrar el vaixell i els Bombers van traslladar-lo a la platja de la Rubina per acabar d'extingir-lo. Les flames, però, van afectar una segona embarcació que es trobava al costat de la que va provocar l'incendi. Malgrat l'aparatositat de les flames, no s'han produït danys personals.

Summary: Els Bombers i Salvament Marítim apaguen una embarcació que ha cremat aquesta matinada a Roses


El ple del Tribunal Constitucional (TC) ha acordat per unanimitat rebutjar la pràctica totalitat dels recursos presentats pel Parlament de Catalunya i Unides Podem i avalar l’acord del Senat del 27 d’octubre del 2017 que donava llum verda a l’aplicació de l’article 155 per part del govern espanyol a Catalunya i a les mesures concretes de la intervenció. Els magistrats avalen “totes les disposicions que s’han dictat, sense solució de continuïtat, en desenvolupament o com a complement o addició de les mesures” del 155 i només consideren inconstitucional un punt del pla del govern espanyol que establia que es considerarien invàlides les disposicions del Govern o del Parlament publicades al Diari Oficial de la Generalitat (DOGC) que no obtinguessin abans el vist i plau previ de l’executiu espanyol.

Summary: El Tribunal Constitucional rebutja els recursos del Parlament i de Podem i avala l’aplicació del 155 a Catalunya


L'Ajuntament d'Amposta ha adjudicat, durant aquest 2017, 18 projectes per un import de més de 4,2 milions d'euros. Un paquet d'obres per valor de més de 210.000 euros ja estan acabades, altres obres per valor de 975.000 euros estan en execució i la resta, fins a 3,44 milions d'euros són obres que s'han adjudicat en el tram final de l'any i s'executaran durant el 2018. Enguany també s'han executat obres per valor d'1,8 milions d'euros que s'havien adjudicat al 2016. A més a més, de cara l'any 2018 està previst licitar la rehabilitació de l'antic edifici del Sindicat i el nou Casal de Jubilats, pressupostades en 2,5 milions d'euros més. En total, des de 2016, l'Ajuntament d'Amposta haurà licitat, adjudicat i executat projectes amb una inversió total de 9 milions d'euros. El consistori les ha finançat amb romanents de tresoreria o a través de préstecs. 15 de les 18 adjudicacions fetes en el 2017, s'han fet a empreses d’Amposta i el consistori "té la voluntat de maximitzar les actuacions a la ciutat, però també distribuir-les de forma equitativa, repartint els projectes per tots els barris perquè se'n pugui beneficiar gran part de la ciutadania".  Alguna de les obres destacades que ja han acabat són la restauració de la façana fluvial, la urbanització de diversos camins o l'enderroc d'un conjunt d'edificacions de Sant Roc i Sant Isidre. En execució segueix la rehabilitació de la coberta principal i la lluerna del mercat municipal, el tancament de les pistes de futbol sala i la substitució del mur de tancament del camp de futbol i la substitució de la xarxa d'aigües residuals de diversos carrers.  Les orbes que s'executaran el 2018 són la urbanització del carrer Sant Cristòfol, la reforma del pavelló poliesportiu, la urbanització del carrer França i de la urbanització Lope de Vega, l'eliminació de les barreres arquitectòniques en alguns punts de la ciutat, la pavimentació de diversos carrers i camins, l'arranjament del camí de Mas de Molinàs, l'ampliació del parc infantil dels Xiribecs i la instal·lació i canvi d'enllumenats a la zona nord-est-centre.

Summary: L'Ajuntament d'Amposta adjudica una vintena d'obres per valor de 4,2 MEUR durant el 2017


La cinquena edició del saló de manualitats Handmade Festival ha donat el tret de sortida aquest divendres i ha omplert el recinte de Montjuïc de Fira de Barcelona de teles, llanes, fusta, tisores, segells, tintes i eines de tota mena. Entre l'11 i el 13 de maig, s'organitzen prop de 350 activitats entre les quals destaquen tallers i classes magistrals de 'scrapbooking', estampació de segells, 'decoupage' o ganxet, entre altres. A tall d'exemple, el taller de ganxet de la creadora de la pàgina web Santa Pazienzia, Estefanía González, que té totes les places esgotades. La clau de l'èxit, segons González, és que cosir esdevé una "evasió" i ajuda a "desconnectar" a qui ho practica. "Mentre comptes punts, no penses. Cosir és el nou ioga", ha dit a l'ACN. Entre el públic, majoritàriament femení, persones que venen a veure i comprar nous productes o provar diferents tècniques. Enguany el fil conductor dels més de 130 expositors del certamen és el concepte nòrdic de 'hygge' relacionat amb el benestar, el recolliment i la relaxació.

Summary: 'Scrapbooking', estampació de segells, ganxet o 'decoupage', entre les manualitats que omplen el Handmade Festival


El director de l'escola Miret i Sans d'Organyà i la tutora de Nadia Nerea Blanco han declarat davant del magistrat número 1 de la Seu d'Urgell en relació a les absències de la nena a l'escola. Ambdós han entrat abans de les onze del matí, estaven citats a les onze, als jutjats i n'han sortit poc després les dotze del migdia. Així la declaració dels dos educadors ha durat aproximadament una hora. Aquest dimecres l'advocat de la família, Alberto Martín, ha presentat al jutjat de la Seu dos recursos en relació al cas. Un recurs en contra de la retirada de la pàtria potestat de la nena a la mare, Marga Garau, i un segon recurs en contra de la presó provisional decretada divendres passat al pare de la menor, Fernando Blanco. Cal recordar que entre les diligències que ha emprès el jutge hi ha la demanda que ha fet al Registre Civil de Palma del certificat original on consta el naixement de la menor, el testimoni del qüestionari per a la declaració del naixement i de l'informe del facultatiu que va assistir al naixement i l'informe forense per a conèixer l'estat de salut de la menor. Els únics testimonis citats a declarar, per ara, en el cas Nadia, el director de l'escola i la seva tutora, han passat aquest dijous al matí pel jutjat de la Seu. La declaració d'ambdós no ha durat més d'una hora i després han sortit del jutjat tapant-se la cara per a no ser reconeguts. D'altra banda el magistrat va demanar dilluns a l'Oficina de Recuperació i Gestió d'Actius la localització i gestió dels béns (incloent-hi els comptes bancaris i altres productes financers) dels pares, de la nena i de la Fundació. També va autoritzar a l'esmentada oficina a fer una recerca d'informes a la base de dades de l'Agència Tributària, també en bases de dades notarials i a la Tresoreria General de la Seguretat Social.

Summary: Declaren als jutjats de la Seu d'Urgell el director de l'escola i la tutora de Nadia Nerea


El president de la Generalitat, Quim Torra, ha apel·lat aquest dimecres a la "prudència" sobre el futur de la portaveu del Govern i consellera de la Presidència, Elsa Artadi, perquè no està "tancat" el debat per ser candidata a Barcelona per les eleccions municipals. "És un tema obert, que s'està debatent", ha insistit en roda de premsa des del Palau de la Generalitat. Unes converses que "probablement" s'allarguin les properes setmanes, ha afegit. "Si ha de tenir una conseqüència al Govern, la tindria", ha reblat Torra.

Summary: Torra apel·la a la "prudència" sobre el futur d'Artadi perquè no està "tancat" que sigui candidata a Barcelona


L'entitat sobiranista anima a "defensar la república"   ACN Barce.-L'ANC ha llençat una convocatòria per aquest divendres 27 d'octubre a les 12 del migdia davant del Parlament. "Ha arribat el moment. Ara cal defensar la república", diu el missatge que ha llençat l'Assemblea a través de les xarxes socials. Sota l'etiqueta #femlarepública, l'entitat sobiranista ha fet la crida finalment per aquest divendres, pendents de si el president de la Generalitat, Carles Puigdemont, compareix al Senat –pot assistir-hi dijous a la tarda i divendres al matí- i just després que la presidenta del Parlament, Carme Forcadell, hagi convocat formalment per aquest dijous a les 10 del matí el ple específic per debatre sobre l'aplicació de l'article 155 de la Constitució i "els seus efectes possibles".

Summary: L'ANC convoca davant del Parlament aquest divendres a les 12 del migdia


El Nowa Reggae celebrarà la 12a edició els propers 14 i 15 de juliol amb l'objectiu de millorar els canvis forçosos de l'any passat, quan es va haver de reubicar al parc de Ribes Roges i abandonar el tradicional recinte del Molí de Mar per ordre del TSJC arran de les molèsties denunciades pels veïns més directes. El canvi va multiplicar per tres l'espai anterior i això va propiciar també una ampliació d'escenaris. Tot i que Ribes Roges es troba a més distància dels habitatges i l'any passat es va reduir el volum de queixes veïnals, aquest cop els escenaris es redistribuiran per seguir reduint l'impacte acústic als edificis més propers, "pensant en els veïns, per afavorir el seu descans al màxim", destaca l'organització. Pel que fa al cartell, la quinzena d'actuacions programades les encapçalen Ky-mani Marley i The Melodians. Els organitzadors asseguren que el festival s'ha convertit en un "referent" de la música jamaicana i confien tornar a superar els 3.000 assistents. La reubicació forçosa que el Nowa Reggae va haver de fer l'estiu passat va suposar una important ampliació de l'espai i del número d'escenaris, amb 11.000 metres quadrats de recinte i quatre espais destinats a actuacions. L'organització reconeix, però, que el poc marge que van tenir per definir el nou format després de la sentència del TSJC no els va permetre optimitzar les possibilitats del recinte i aquest any preveuen ajustar petites millores.  El canvi principal serà el trasllat de l'escenari principal, que no estarà a la pista poliesportiva, sinó que s'ubicarà a la zona enjardinada. "Ens vam adonar que la pista era un espai molt fred i a la nova zona aconseguirem un ambient més càlid, amb més proximitat entre l'artista i el públic", assenyala Jordi Conejero, portaveu de l'organització. El buit a la pista l'ocuparà l'espai de les Sound Systems, de menys volum de so que els concerts. Al trasllat de l'escenari principal s'hi afegeix la supressió de l'escenari exterior que oferia música durant el dia, de manera que l'organització preveu minvar substancialment l'impacte acústic als edificis més propers. Conejero recorda que, a més, els escenaris estan orientats en direcció a la platja, de manera que "tot suma" per reduir les molèsties que puguin tenir els veïns. Quinze actuacions que recullen tots els estils del reggae Un dels fills del llegendari Bob Marley serà un dels reclams principals de l'edició d'enguany, que reuneix una quinzena d'actuacions. Ky-mani Marley actuarà dissabte al nou escenari central del festival oferint la versatilitat que el caracteritza. Conejero recorda que "sempre ha intentat no copiar allò que feia el seu pare, i és un dels artistes de la saga Marley que té més estils musicals, des del rock fins a col•laboracions amb cantants de reggaeton caribeny". Ky-mani Marley compartirà protagonisme dissabte amb The Melodians, considerats una "llegenda viva" de la història de la música jamaicana, els quals oferiran a Vilanova i la Geltrú  l'únic concert que tenen previst a tot Europa. Líders de la transició de l'ska cap al rocksteady a finals dels 60, són autors de grans hits del gènere, com 'Rivers of Babylon', que Boney M va versionar anys després. Pel que fa a la resta del cartell, el plat fort de la jornada d'obertura de divendres serà el tribut a Prince Buster que oferirà la banda barcelonina The Cabrians amb diversos artistes convidats. Al mateix temps, també divendres serà quan actuarà el jove català Adala amb The Same Song Band, poc després de publicar el seu primer àlbum en solitari. Com en edicions anteriors, el Nowa Reggae el complementaran diverses Sounds Systems, d'entre les quals destaca Iration Steppas, de referència europea. L'organització del festival assegura que el cartell d'aquesta 12a edició confirma que s'han convertit en un "referent" al conjunt de Catalunya perquè és l'únic esdeveniment que programa artistes de tot el ventall de la música jamaicana. "Tots els estils que ha donat Jamaica al llarg de més de 50 anys estan representats al Nowa i això és un valor afegit", subratlla Jordi Conejero. Si en les 10 primeres edicions al Molí de Mar el festival aconseguia reunir 1.500 persones degut a l'aforament limitat del recinte, l'any passat es van superar els 3.000 assistents, gràcies a l'ampliació de l'espai. Aquest cop, l'organització s'ha proposat consolidar aquest èxit, amb aspiració de fregar els 3.500 assistents. Els abonaments són a la venda a un preu de 40 euros, amb un suplement si es contracta l'accés a la zona d'acampada del càmping El Garrofer de Sitges, des d'on hi haurà servei de transport.

Summary: El Nowa Reggae reubicarà els escenaris per minvar les molèsties als veïns en una edició encapçalada per Ky-mani Marley


Tres homes de 24, 28 i 43 anys van ser detinguts dimecres al vespre després que un ciutadà va avisar els Mossos quan els va veure sortir d'una granja de Sarroca de Lleida (Segrià) on presumptament havien entrat a robar. Els agents van muntar un dispositiu de vigilància a la zona i els van enxampar quan van veure el vehicle amb què havien fugit a la sortida de Torres de Segre (Segrià). Dins el cotxe hi duien tres garrafes de gas-oil i tubs de coure i ferralla, així com eines per portar a terme robatoris (tornavisos, cisalles, llanternes, etc.). Els Mossos els atribueixen un furt en una granja de Torres de Segre mentre que a Sarroca no es van poder endur res i, per tant, es tractaria d'una temptativa de robatori.  Tots tres detinguts tenen antecedents. Són dos veïns d'Alcarràs, un home de 43 anys de nacionalitat algeriana i un espanyol del 24 anys, i un tercer veí de Lleida de 28 anys. Van quedar en llibertat després de declarar a la comissaria a l'espera de ser cridats pel jutge.

Summary: Detenen tres homes acusats d'intentar robar en una granja de Sarroca de Lleida


Cs ha demanat la compareixença de l'exconseller d'Acció Exterior, Relacions Institucionals i Transparència Alfred Bosch a la comissió del ram del Parlament perquè doni explicacions sobre les acusacions d'assetjament envers el seu excap de gabinet Carles Garcias. La sol·licitud, que publica avui dilluns el Butlletí Oficial del Parlament de Catalunya (BOPC), demana a l'exconseller que "informi sobre els presumptes casos d'assetjament sexual vinculats al seu excap de gabinet". Bosch va dimitir dilluns passat després que sortís a la llum que diverses treballadores del departament havien denunciat la conducta de Garcias i s'havia activat el protocol de lluita contra l'assetjament sexual d'ERC i no de la Generalitat. La informació publicada també assenyalava que Bosch hauria intentat ascendir Garcias després de conèixer el cas.

Summary: Cs demana la compareixença de Bosch en comissió parlamentària pel presumpte assetjament sexual a la Conselleria


Els dirigents de les entitats sobiranistes apareixen en dos vídeos que s'han difós per les xarxes socials  ACN Barcelona.-El president de l'ANC, Jordi Sànchez, i el d'Òmnium Cultural, Jordi Cuixart, han demanat "unitat", "serenitat", "confiança" i "coratge" després que la jutgessa hagi decretat presó sense fiança per a ells aquest dilluns al vespre. En dos vídeos que s'han difós a través de les xarxes socials després de la decisió judicial –estan publicats a través dels comptes de Cuixart i de l'Assemblea a Twitter-, els dirigents de les entitats sobiranistes lamenten que se'ls hagi "privat de llibertat". Sànchez avisa que la decisió "no respon a cap principi de justícia": "És un acte per intentar atemorir-nos, castigar-nos per haver defensat la llibertat i haver sortit al carrer pacíficament; [...] No podran doblegar-nos si ens mantenim forts", assegura el líder de l'Asemblea. "Ens havien dit que no podríem votar i ho hem fet; ara ens diran que no podem crear aquest nou estat", ha apuntat Cuixat al seu torn en una crida també a "seguir treballant de manera organitzada". Al vídeo Sànchez demana també que "qualsevol resposta" els propers dies –torna a apel·lar a la "mobilització permanent" fins a la "proclamació de la república-s'ha de fer en base a la unitat, el civisme, i la confiança. "No podran doblegar-nos si ens mantenim forts. Jo ho estic", assegura Sànchez en poc més d'un minut de vídeo, enregistrat aquest dilluns al matí. "Sé que és una decisió que pot indignar molta gent, a mi també m'indigna però la llibertat és sencera o no és; l'1O tots junts vam decidir obrir les portes a la llibertat, i la guanyarem", resolt el dirigent de l'entitat sobiranista.  Al seu torn, el líder d'Òmnium Cultural defensa al vídeo que "els aparells de l'estat" han decidit "limitar" la seva llibertat en tant que president d'aquesta entitat sobiranista. "Ja intuíem i avui en tenim una mostra més que la repressió de l'Estat no tindria límits en intentar aturar l'onada democràtica a Catalunya", assegura Cuixart en recordar la història de la seva entitat. "Us demano si us plau que encara que els líders o representants estiguem privats de llibertat seguiu treballant de manera organitzada i no perdem l'esperança per als que no hi són i els que vindran", rebla Cuixart.

Summary: Sànchez i Cuixart demanen "unitat, serenitat i confiança" després que la jutgessa hagi decretat presó sense fiança


El diputat al Congrés i membre de l'executiva del PDeCAT Ferran Bel ha opinat en una entrevista a 'El món' que cal formar Govern "ràpid" perquè la pressió de l'Estat "cada vegada és més forta". A banda ha considerat que per bé que només Carles Puigdemont "està legitimat per decidir si fa un pas al costat", el President farà "el que sigui millor per al país". També ha denunciat els interessos per presentar divisió a l'independentisme i ha subratllat que sempre s'ha aconseguit arribar a acords. "Tothom té pressa, però ens hem de donar temps", ha recomanat, alhora que s'ha mostrat convençut que no hi haurà noves eleccions "perquè en aquests moments no les vol ningú". Bel considera que "en algun moment s'haurà de votar la investidura" i té clar que "com més rebaixes les pretensions" sobre el candidat "més fàcil és", però afegeix que no cal posar-se "més pressió de sèrie", i que si hi ha debat sobre la investidura és per l'existència de l'article 155. L'exalcalde de Tortosa rebutja frontalment formar part del nou Govern però afirma que el PDeCAT ha de tenir-hi consellers. En aquest sentit recorda la importància de noms com els dels exconsellers Josep Rull o Jordi Turull. I pel que fa a la solució del conflicte entre Catalunya i Espanya, Bel ha considerat "molt difícil" aconseguir pactar un referèndum. Ha criticat el paper del PSOE però també el de Podem, que fa uns mesos s'havia mostrat partidari d'aquesta via "de forma molt clara" i en canvi en les darreres setmanes "ha matisat molt la seva posició". També mira cap a l'escena internacional, on creu que cal "treballar molt" perquè el suport a les tesis independentistes "no arribarà d'un dia per l'altre". Aposta per "convèncer l'opinió pública" perquè pressioni els seus governs davant "l'evidència" que no es pot perpetuar el conflicte. En aquest sentit ha defensat el paper que estan jugant a Brussel·les Carles Puigdemont i els consellers cessats que també hi són.

Summary: Ferran Bel reclama formar Govern "ràpid" i assegura que Puigdemont farà "el que sigui millor per al país"


El Congrés dels Diputats i el Senat es dissoldran oficialment aquest dimarts quan el Butlletí Oficial de l'Estat (BOE) publiqui el decret de dissolució de les Corts i de convocatòria electoral que signarà el rei Felip VI. La signatura està prevista dimarts a primera hora del matí al palau de la Zarzuela i el monarca farà el tràmit en presència de la presidenta del Congrés, Meritxell Batet, que ha de ratificar-ho, segons recull el punt cinc de l'article 99 de la Constitució, en el supòsit que cap candidat hagi estat investit en el termini de dos mesos a partir de la primera votació. Així doncs, a partir del moment en què el BOE oficialitzi la repetició electoral, començarà el compte enrere per als comicis del 10 de novembre. Serà la segona vegada en la història de la democràcia que és el monarca qui dissol les Corts i convoca eleccions. La primera va ser el 2016 quan l'aleshores candidat del PP a la presidència del govern espanyol, Mariano Rajoy, no va reunir els suports necessaris per a la investidura. Després que Rajoy, guanyador de les eleccions del desembre de 2015, declinés sotmetre's a la sessió d'investidura i el líder del PSOE, Pedro Sánchez, provés de sumar prou suports sense èxit, l'Estat es va veure abocat a una repetició electoral el juny de 2016. Després d'aquesta situació inèdita, el Congrés va reformar la llei electoral per reduir el cost i la durada del procés electoral en casos de repetició de comicis. La reforma s'aplicarà per primer cop amb la convocatòria del 10-N. Així doncs, el procés electoral durarà 47 dies, i no 54, i la campanya electoral serà de només una setmana (de l'1 al 8 de novembre). A banda, els partits rebran un 30% menys de subvencions de l'Estat per a activitats electorals. També es rebaixa un 50% el topall que poden gastar els partits en despeses electorals i es redueix a la meitat la distribució del temps gratuït de propaganda electoral als mitjans de titularitat pública. Els residents a l'estranger que segueixin inscrits al cens de residents-absents no hauran de tornar a sol·licitar el vot per correu.  Presentació de candidatures La reducció de la durada del procés electoral accelera els terminis per presentar candidatures. Les formacions polítiques tenen fins al 29 de setembre per presentar coalicions i fins al 7 d'octubre per presentar candidatures. El 14 d'octubre les Juntes Electorals Provincials proclamaran les candidatures, que s'oficialitzaran amb la publicació al BOE el dia 15.

Summary: El Congrés i el Senat es dissoldran aquest dimarts i començarà el compte enrere per a les eleccions del 10-N


Els Ajuntaments de Vic i l'Esquirol, la Fundació Atlàntida de Vic i el Departament de Cultura de la Generalitat han emès un comunicat conjunt per agrair la tasca feta pels organitzadors del Festival Internacional de Música de Cantonigròs al llarg dels seus 35 anys d'existència després de fer-se públic fa una setmana que el certamen deixarà de celebrar-se. Les administracions asseguren que tenen la voluntat de treballar per "reformular" el festival "si les circumstàncies logístiques i de preparació així ho permeten". Els signants del manifest han volgut agrair la tasca "ingent" de Josep Maria Busquets al capdavant del festival durant 35 anys, així com també la "dedicació i tenacitat" dels voluntaris. També han volgut reconèixer la "gran contribució" del festival a la cultura i al patrimoni musical del país, en especial pel "foment de l'intercanvi cultural entre pobles i països tan diversos" i pel "missatge de pau i concòrdia" que transmetia el festival mitjançant la música i la dansa.

Summary: Els Ajuntaments de Vic i l'Esquirol i la Generalitat no descarten "reformular" el Festival de Música de Cantonigròs


Els Mossos d'Esquadra han detingut una persona a la C-32 a Sitges per haver trencat una ordre judicial prèvia que li prohibia participar en manifestacions a la via pública, segons ha informat el cos policial a través de la xarxa social Twitter.

Summary: Els Mossos detenen una persona a la C-32 a Sitges per trencar una ordre judicial que li prohibia participar en manifestacions


Unió de Pagesos ha demanat novament al Departament de Territori i Sostenibilitat que els tractors puguin circular per la C-15 entre l’1 de juny i el 20 d’octubre, coincidint amb la collita de cereal i la verema, entre el tram de Puigdàlber (Alt Penedès) a Igualada (Anoia). El sindicat diu que la prohibició de pas de vehicles lents per aquest tram implica un augment considerable de temps en el trajecte, a més de l’increment de costos per la ineficiència en el desplaçament, “fet que contribueix a entorpir l’activitat agrària”, assegura. A la vegada, Unió de Pagesos apunta que comporta un augment del perill per a la circulació, ja que en molts casos els tractors han de circular per carreteres estretes, amb revolts pronunciats i poca visibilitat, el que fa incrementar els riscos per a la pagesia i per a la resta de vehicles que hi circulen. Tot i haver aconseguit les autoritzacions els anys anteriors, el sindicat insisteix a demanar que es permeti circular indefinidament els tractors per la via també coneguda com a Eix Diagonal.

Summary: Unió de Pagesos reclama que els tractors puguin circular per la C-15 entre Puigdàlber i Igualada del juny a l’octubre


El director general de Fira de Barcelona, Constantí Serrallonga, ha aplaudit l'èxit del MWC i ha tancat el debat sobre l'interès de Madrid per acollir el congrés a curt termini, assegurant que "no hi ha dubtes sobre la seva continuïtat" a Barcelona. Serrallonga s'ha basat en el fet que la GSMA, en la seva valoració,  ha recordat que el Mobile World Congress tornarà al recinte de la Fira del 27 de febrer al 2 de març del 2017. D'altra banda, el director general ha atribuït la xifra rècord de 101.000 assistents assolits aquest 2016 al renom que ha aconseguit el congrés a Barcelona: "les empreses saben que és el millor lloc per presentar les seves innovacions i tancar acords entre elles", ha afirmat.

Summary: El director de Fira de Barcelona aplaudeix l'èxit del MWC i assegura que "no hi ha dubtes sobre la seva continuïtat"


La Casa Reial assegura ara que els reis Felip VI i Letizia no visitaran el divendres 17 de juliol Barcelona i Figueres. Aquesta era la data que es donava per feta després que l'avancés el diari 'La Vanguardia'. Ara, però, segons ha avançat TV3 i han confirmat a l'ACN fonts de la Casa Reial, es diu que els reis no vindran. Des de la Sarsuela s'ha assegurat que l'agenda dels Borbons ja no preveia cap activitat a Catalunya per a aquesta data. La visita s'emmarcava en la ronda que estan fent els monarques per totes les comunitats autònomes per reconèixer l'esforç de la ciutadania en la lluita contra el coronavirus.

Summary: La Casa Reial diu ara que els reis no visitaran divendres Barcelona i Figueres


El portaveu d'En Comú Podem al Congrés i nou líder de l'executiva de l'espai polític Un País en Comú, Xavier Domènech, s'ha mostrat "consternat" per la mort "sorprenent i impactant" de l'exministra i diputada socialista al Congrés Carme Chacón. Ho ha dit aquest dilluns al matí en declaracions a TV3, on ha explicat que va conèixer Chacón durant la campanya de les eleccions generals del 2015 i posteriorment va compartir amb ella meses de negociació entre Podem i el PSOE. Domènech ha expressat el seu condol a la família i amics de Chacón i al Partit Socialista. El nou líder de l'executiva dels comuns ha assegurat que l'absència de Podem no els "limita" per poder tirant endavant. "L'espai continua obert, no només per la gent de Podem que no s'ha incorporat i que voldrem que s'incorporin, sinó per molta altra gent", ha afirmat Domènech, que ha deixar clar que "a Catalunya hi ha d'haver un espai polític propi, nou i que ha de ser un sol espai". També ha explicat que el nom del partit es decidirà aviat i que després de Setmana Santa començarà un procés participatiu per triar-lo.  Així mateix, Domènech ha assegurat que l'"ideal" del partit és que la fórmula de Catalunya ha de ser la de la república dins d'un estat plurinacional i ha afegit que la pregunta del referèndum "no és el problema, sinó com es fa efectiu".

Summary: Domènech es mostra "consternat" per la mort "sorprenent i impactant" de Chacón


Jordi Sànchez, Josep Rull i Jordi Turull declararan en castellà durant el judici de l'1-O que començarà dimarts al Tribunal Suprem (TS) si la traducció és consecutiva, i no simultània. Així ho ha explicat el lletrat dels tres dirigents independentistes a la presó, Jordi Pina, durant una roda de premsa amb mitjans internacionals organitzada per Òmnium Cultural aquest dilluns a Madrid i a la qual han assistit una quarantena de periodistes. Segons fonts jurídiques, la resta de presos del PDeCAT seguiran el mateix criteri plantejat per Pina. L'advocat ha afirmat que els seus clients "parlaran en català" si la traducció és simultània per reivindicar el dret a defensar-se en la pròpia llengua. Ara bé, Pina ha remarcat que en cas que el tribunal determini que la traducció ha de ser consecutiva descartaran declarar en català. "Si al final hem de declarar en castellà, abans que el dret a expressar-nos en català va el dret a la llibertat dels nostres clients i a una sentència absolutòria", ha afirmat Pina.  L'advocat ha explicat que Sànchez, Rull i Turull s'expressen "molt millor" en català però ha afirmat que prioritzaran tenir la "tranquil·litat" d'anar-se explicant "espontàniament", en cas que la traducció sigui consecutiva i un traductor els hagi d'anar aturant per traduir el que diuen al castellà. Els lletrats d'Oriol Junqueras, Raül Romeva, Carme Forcadell i Jordi Cuixart no han donat cap detall de la llengua en què declararan els seus clients a la mateixa roda de premsa.

Summary: Sànchez, Rull i Turull declararan en castellà si la traducció és consecutiva


El president cita Gerard Piqué i dóna les gràcies irònicament al TC: "Amb tu va començar tot"  ACN Barcelona.-El president de la Generalitat, Carles Puigdemont, ha garantit que el Govern continuarà fent "acció exterior" i que Raül Romeva seguirà sent conseller. Així ha reaccionat al Parlament en resposta a C's i al PPC després que el Tribunal Constitucional hagi admès a tràmit el recurs del govern espanyol i hagi suspès el Departament d'Afers Exteriors. Puigdemont ha insistit que l'acció exterior és una competència estatutària que té la Generalitat, "clarament reconeguda" per la sentència del TC sobre l'Estatut. "No hi renunciarem de cap manera", ha avisat. El president ha citat el jugador del Barça Gerard Piqué i ha donat les gràcies irònicament a l'alt tribunal: "Gràcies Tribunal Constitucional, amb tu va començar tot".

Summary: Puigdemont garanteix que el Govern continuarà fent "acció exterior" i que Romeva seguirà sent conseller


Esquerra Republicana de Catalunya (ERC) organitzarà la segona fase del seu procés intern, el 28è congrés nacional, a finals d'any, molt probablement a principis de desembre. Segons han explicat a l'ACN fonts del partit, la celebració d'eleccions espanyoles el proper 10 de novembre ha obligat a modificar la data del congrés. Precisament el passat diumenge la formació ha escollit la nova direcció política encapçalada per Oriol Junqueras, Marta Rovira, Pere Aragonès i Marta Vilalta. Amb la nova executiva constituta, a la segona fase del procés intern està previst que es reuneixi el plenari i que es fixi la línia política dels propers anys. Inicialment el congrés s'havia programat per al novembre per discutir les bases ideològiques i estatutàries, ara la formació haurà de decidir una nova data per la trobada.

Summary: ERC ajorna el seu congrés nacional per la celebració d'eleccions espanyoles el 10-N


Més de 4.000 persones ja estan inscrites a la mobilització convocada pel pròxim 6 de febrer, coincidint amb els judicis que durant aquella setmana es faran a l'expresident de la Generalitat Artur Mas, l'exvicepresidenta Joana Ortega i l'exconsellera d'Ensenyament Irene Rigau per organitzar la consulta del 9-N. Les quatre entitats organitzadores –Assembla Nacional Catalana (ANC), Òmnium Cultural, Associació de Municipis per la Independència (AMI) i l'Associació Catalana de Municipis (ACM)-, s'han vist sorpresos per l'allau de peticions que es van rebre divendres en el web d'inscripcions 9nsomtots.cat.  El volum de connexions va ser tal que el servidor del web va caure en diverses ocasions durant la jornada. Amb el lema 'El 6 de febrer ens jutgen a tots', la intenció dels convocants és fer una mobilització massiva a l'entrada del tribunal on es desenvoluparà els primer dels judicis, a partir d'un quart de nou del matí. La Fiscalia  demana deu anys d'inhabilitació per Mas pels suposats delictes de desobediència i prevaricació per organitzar el procés participatiu celebrat el 9 de novembre de 2014.  Els fiscals Emilio Sánchez Ulled i Francisco Bañeres també reclamen nou anys i sis mesos per a Ortega i Rigau -en els dos casos, també per desobediència i prevaricació-. El ministeri públic va retirar els càrrecs pel delicte de malversació de fons públics, l'únic que podia suposar pena de presó. La Fiscalia  acusa a tots tres d'haver desobeït intencionadament el mandat del Tribunal Constitucional (TC) de suspendre la consulta d'haver intentat fer veure que havien l'organització del 9-N en mans dels voluntaris.

Summary: La mobilització de suport a Mas, Ortega i Rigau suma ja 4.000 inscrits


La publicació d'una nova borsa per a substitucions a l'Escola Municipal La Sínia de Cerdanyola del Vallès (Vallès Occidental) ha provocat un conflicte amb els professors del centre. Aquesta borsa de treball és una de les 12 que el govern municipal ha tret darrerament amb la voluntat de tenir borses adequades per anar cobrint les necessitats laborals en diversos equipaments i  àmbits municipals. La comunitat educativa del centre però s'oposa a que les persones de la borsa vigent hagin de tornar a passar proves per entrar en la nova borsa, així com que els contractes a substituts finalitzin el 30 de juny d'enguany. El govern municipal ha respost aquest divendres en roda de premsa que les condicions han de ser les mateixes per a totes les borses i que no es pot tenir un tracte preferent amb la de la Sínia, tot i que ja han admès algunes reclamacions com per exemple que es tingui més en compte els mèrits i l'experiència en els barems de puntuació. L'alcalde de Cerdanyola, Carles Escolà, ha explicat que van fer arribar la proposta de les condicions de les borses a les seccions sindicals i que arran d'aquest procés es va acceptar que es donaria més puntuació per mèrits i experiència en el cas de la borsa de l'escola municipal La Sínia, l'única d'aquestes característiques al municipi. Davant de les protestes que han realitzat des del centre, l'alcalde ha assegurat que sempre s'ha mostrat favorable a parlar però ha puntualitzat que seure a parlar no vol dir haver d'acceptar totes les reclamacions.  En aquest sentit, ha dit que totes les borses "han de tenir les mateixes característiques" i que hi ha d'haver un "criteri comú". Ha afegit que, tot i que l'examen no és igual segons l'àrea i la professió per a que es dirigeix la borsa, sí que hi ha d'haver una uniformitat en el fet que totes han de passar una prova.  El regidor de Contractació, Iñigo García, ha explicat que en el termini establert les condicions de les borses no van rebre cap al·legació i que va ser posteriorment, quan ja estaven publicades, quan es van rebre les reclamacions. Ha explicat que hi ha algunes que ja estan en fase molt avançada, a punt de fer-se els exàmens, i ha considerat que "no és seriós" suspendre ara el procés, per la qual cosa aquest tirarà endavant.  Per últim, la regidora d'Educació, Elvi Vila, ha afirmat que el govern municipal aposta decididament per aquesta escola i que per això es prendran determinades mesures. En aquest sentit, ha anunciat que de les tres places que queden lliures aquest curs per jubilacions, dues d'elles es mantindran el curs vinent però no vinculades a un contracte d'interinatge com demanen els professors sinó segons les necessitats educatives del centre. A més, ha explicat que a partir de l'1 de setembre els contractes de substitució de les persones que cobreixin reduccions de jornada, i que surtin de la nova borsa de treball, quedaran lligats a la durada de la reducció de jornada del mestre al que substitueixen. Per últim, ha destacat que en el cas de La Sínia les substitucions per malaltia es cobreixen entre el primer i el segon dia, cosa que no passa als centres que depenen directament de la Generalitat. En aquest sentit, ha assegurat que s'ha incrementat un 65% la despesa del consistori per cobrir substitucions. També ha explicat que s'ha augmentat en 15 hores les hores de vetlladora a l'inici de curs, que s'han de sumar a les 25 hores que sufraga la Generalitat.  La nova borsa de treball tindrà una vigència de dos anys, moment en el qual el govern municipal s'ha obert a revisar les reivindicacions fetes.

Summary: Conflicte a Cerdanyola del Vallès per la creació d'una nova borsa de substitucions a l'escola municipal La Sínia


Alfred Bosch, president del grup municipal d'ERC Barcelona, ha recordat aquest dijous al col·lectiu del Banc Expropiat que “no es pot ocupar una propietat privada”. Ho diu després que el grup anunciés aquest dimecres que s’han instal·lat en una altra seu bancària desocupada a menys de 50 metres de la que van ser desallotjats el 23 de maig passat. Bosch ha demanat a l’alcaldessa de la ciutat, Ada Colau, que assumeixi la seva responsabilitat. “No podem admetre”, ha dit, que la resposta de Colau sigui “passar la culpa als altres” perquè, ha recordat, “ella és la màxima responsable de seguretat de la ciutat”. Per això li ha exigit que “dialogui i faci respectar les normes”. D'altra banda, Bosch ha reclamat a Colau que mobilitzi “als seus socis al Parlament de Catalunya [CSQEP] per tal de facilitar l'aprovació dels pressupostos de la Generalitat”. Pel republicà, “bloquejar els pressupostos de Catalunya fa mal a Barcelona i a l'Àrea Metropolitana; hi ha partides importantíssimes que afecten a la nostra ciutat”, ha recordat. Bosch ho ha dit en el marc de la Festa Major de Gràcia, de la qual ha remarcat la feina “extraordinària” del veïnat i la participació “cívica i massiva de la ciutadania”.

Summary: Bosch recorda al col·lectiu del Banc Expropiat que “no es pot ocupar una propietat privada”


La diputada de la CUP Maria Sirvent ha assegurat aquest dijous que la decisió del Tribunal Suprem de mantenir la inhabilitació al president de la Generalitat, Quim Torra, "inevitablement portarà a la culminació de la legislatura". "Ens acostem segurament i inevitablement al final d'aquesta legislatura", ha insistit en una roda de premsa, per la qual cosa ha demanat als partits que donen suport al Govern que abandonin "interessos partidistes" i "decideixin com acabar amb dignitat aquesta legislatura". Per això, reclama que es consensuï una resposta "a aquesta situació tan complexa" entre el Govern i el sobiranisme abans de dilluns vinent, quan hi ha previst un ple al Parlament en el qual el president hi hauria de participar. Així mateix, ha confiat que el PSC-Units i CatECP, a qui s'ha referit com a socis de JxCat i ERC, "entenguin la complexitat d'aquest moment i denunciïn les intromissions constants de la judicatura".

Summary: La CUP creu que la inhabilitació de Torra "culmina" la legislatura i demana acabar-la "amb dignitat"


El conseller de Justícia, Carles Mundó, ha enviat una carta al ministre d'Interior, Jorge Fernández Díaz, per demanar-li que no reobri el Centre d'Internament d'Estrangers (CIE) de la Zona Franca a Barcelona, que es manté tancat per obres. En la carta, Mundó expressa el seu "respectuós desacord" amb la decisió del Ministeri de reobrir properament el CIE de la Zona Franca i recorda a Fernández Díaz que tingui en compte el "principi d'última ràtio" en l'internament preventiu de persones amb situació irregular. També li recorda que aquests centres "generen un intens rebuig social" a Catalunya i que en una resolució aprovada al Parlament els CIE constitueixen "una anomalia jurídica" i es consideren "un clar atemptat al contingut essencial al dret a la dignitat". Mundó argumenta en l'escrit que la privació de llibertat de forma preventiva i sistemàtica que persones que no han comès cap delicte, sense resolució judicial prèvia i pel simple fet de trobar-se en una situació administrativa irregular, "no pot formar part de la política migratòria d'un Estat compromès amb els drets humans". El conseller d'Interior defensa que hi ha mesures cautelars administratives "més proporcionals i menys costoses" com la presentació periòdica davant l'autoritat, el dipòsit de la documentació, la obligatorietat de residir en un lloc determinat o el règim de llibertat vigilada, que permetrien assolir "els mateixos objectius sense necessitat de recórrer a la privació de llibertat". D'aquesta manera, afegeix, "es podria conferir un caràcter autènticament excepcional a la mesura cautelar d'internament, fent-la efectiva només en aquells casos on fracassin les altres opcions". Mundó també recorda a Fernández Díaz que el 23 de juliol del 2015 el Parlament de Catalunya va aprovar una resolució per la qual es declarava que els CIE constitueixen "una anomalia jurídica" i que es constata que són "prescindibles". També recorda que en la mateixa resolució, el Parlament considera que aquests centres constitueixen "un clar atemptat al contingut essencial al dret a la dignitat que, com a base dels altres drets fonamentals, "ha d'inspirar les polítiques públiques d'un Estat democràtic i de dret"

Summary: Mundó demana per carta a Fernández Díaz que no reobri el CIE de la Zona Franca


Vox ha aplegat un centenar de persones davant el monument a Cristòfol Colom de Barcelona "contra les amenaces de vandalisme". Alguns dels manifestants, amb banderes espanyoles, s'han donat les mans per representar una cadena humana en defensa de l'escultura. "No permetrem que enderroquin l'estàtua de Colom", ha reivindicat el president provincial del partit, Joan Garriga. "Abans caurà el govern de Colau i els socialistes que l'estàtua de Colom", ha reblat. Al crit de "fora feixistes dels nostres barris" hi ha hagut una altra manifestació de signe contrari. Desenes de les persones d'aquesta marxa, que portaven una pancarta amb el lema "confinem el feixisme", han estat identificades pels Mossos d'Esquadra. A les dotze del migdia un centenar de persones s'han concentrat amb banderes espanyoles al davant del monument de Cristòfol Colom al final de la Rambla de Barcelona.  Estaven convocats per Vox per fer una 'performance' donant-se les mans representant una cadena humana per defensar l'escultura de "les amenaces del vandalisme progre, terrorista i antifa", segons van exposar al seu Twitter. El lema de la concentració era: "la nostra història no es toca, es defensa".  "Vox ha organitzat aquest acte per defensar la història, Espanya i la hispanitat", ha defensat Garriga, portaveu de l'acte. Ha reivindicat que "el projecte de la hispanitat va ser un projecte d'amor i de germanor, de risc, que van assumir un petit grup de valents amb el suport d'un regne atrevit i amb ganes de fer grans la seva llengua, la seva fe i la seva civilització".  A preguntes dels periodistes Garriga ha dit que si bé "en qualsevol etapa de la història d'Espanya les coses es podrien haver fet millor o pitjor", estan "orgullosos" d'aquesta història perquè és la seva. "Colom forma part, ens agradi o no, de la nostra història", ha afegit.  Contramanifestació A la mateixa hora un altre centenar de persones pretenien manifestar-se sense en contra de la primera concentració autoritzada. Un ampli desplegament policial ha impedit que els dos grups s'acostessin.  Desenes dels manifestants de la contramanifestació han estat encapsulats i identificats pels Mossos d'Esquadra, en un primer moment al carreró que porta al Museu de la Cera, i posteriorment al davant del Museu Marítim. Acabada la concentració de Vox, una desena de persones s’han apropat a l’estàtua de Colom amb una bandera de l’arc de Sant Martí, on han rebut insults homòfobs. Agents policials hi han arribat corrents, els han encerclat i els han portat també a la zona propera al Museu Marítim per identificar-los. Una escultura a debat La mort de l'afroamericà George Floyd a Minneapolis el passat 25 de maig per la pressió al coll del genoll d'un policia blanc ha generat un conjunt de manifestacions antiracistes que han posat en dubte la legitimitat d'escultures arreu del món, algunes de les quals han estat enderrocades. En aquest context la presidenta de CatECP al Parlament, Jéssica Albiach, va dir el 15 de juny que seria una "bona mesura" que Barcelona desmuntés l'estàtua. L'alcaldessa de Barcelona, Ada Colau, no la vol treure perquè considera que és una "icona" de la ciutat i aposta per mantenir-la però fer-ho amb la incorporació d'una "explicació crítica".  La CUP va demanar fa una setmana obrir un debat sobre la conveniència de retirar l'estàtua. Ho va demanar l'ex-regidora de la CUP Eulàlia Reguant.

Summary: Vox aplega un centenar de persones al monument a Cristòfol Colom "contra les amenaces de vandalisme"


Els treballadors públics de diversos departaments de la Generalitat, organitzats a través de l'Assemblea de treballadors per a la defensa de les institucions catalanes (ADIC), han convocat una concentració contra l'aplicació de l'article 155 de la constitució espanyola aquest dimarts 21 de novembre a les 18.00 h a la plaça Sant Jaume de Barcelona. La convocatòria compta amb el suport de l'ANC, Òmnium Cultural, la Intersindical-CSC i ServidorsCAT. D'altra banda, la sectorial d'administració pública de l'ANC i la Intersindical-CSC preparen una gran assemblea pública per organitzar la resposta dels funcionaris a la intervenció de l'estat espanyol per al proper dijous 30 de novembre. En paral·lel, l'associació ServidorsCAT està elaborant un informe en què es vol valorar l'impacte i les conseqüències del 155 a l'Administració.

Summary: Els treballadors públics convoquen una concentració contra el 155 aquest dimarts a la plaça Sant Jaume de Barcelona


Les dues federacions islàmiques de Catalunya, la Unió de Comunitats Islàmiques de Catalunya i la Federació del Consell Islàmic de Catalunya, han acordat aquest dilluns recomanar a totes les mesquites que suspenguin, almenys fins la tercera fase de desconfinament, les activitats religioses que impliquen aglomeracions, molt habituals en el mes sagrat del Ramadà que justament ara celebren. Així, s'aconsella suspendre les cinc oracions diàries, la pregària dels divendres, els sopars d'Iftar comunitari presencial a les mesquites després del dejuni diari del Ramadà, les xerrades o les activitats educatives en grup, entre altres. També s'ha  recomanat suspendre l'oració comunitària d'Id AlFitr, en finalitzar el mes de Ramadà d'aquest 2020.  La recomanació es pren per evitar aglomeracions, molt habituals en el Ramadà, i tenint  en compte les moltes mesures de seguretat sanitària que haurien de prendre els centres com desinfectar les instal·lacions, reduir almenys a la meitat l'aforament, evitar compartir llibres d'oracions i disposar de gel desinfectant, entre altres. La suspensió d’aquestes activistes continuarà fins l'arribada de la fase 3 o avançada, que començaria previsiblement a partir del 10 de juny. A tot l'estat l'estat, la Comissió Islàmica d'Espanya, ha pres la mateixa decisió. D'altra banda, des de les dues federacions islàmiques de Catalunya han agraït l'esforç de les comunitats islàmiques que han col·laborat en múltiples activitats socials en benefici dels més desfavorits, "conscients de la seva responsabilitat per vetllar per l'interès comú". Finalment fan una crida als musulmans a seguir complint amb responsabilitat les regles del confinament social i respectant les fases i normes de la desescalada, protegint així les seves vides i salvaguardant a la societat. També han agraït la feina dels sanitaris i altres serveis essencials i s'han compadit dels malalts i els morts per coronavirus.

Summary: Les federacions islàmiques aconsellen suspendre les aglomeracions a les mesquites fins a la fase 3 de desconfinament


El president del govern espanyol, Pedro Sánchez, ha ironitzat aquest dimarts sobre la consulta del 9-N i el referèndum de l’1-O, dues votacions que al seu entendre es van fer només per a la “colla” independentista, i ha negat taxativament l’existència de “presos polítics” a l’Estat. “És una fal·làcia, una gran mentida” ha afirmat durant la seva compareixença al Senat començant amb l’inici del judici de l’1-O al Tribunal Suprem. El president espanyol ha emplaçat les forces independentistes a fer “autocrítica” i actuar amb “responsabilitat”, i ha recordat que el seu govern, al contrari de les dretes, és partidari de “resoldre els problemes, no de prohibir-lo” en referència a una possible il·legalització de les formacions independentistes.  “Catalunya ha votat quatre vegades” en els últims anys, ha recordat, “inclosos els referèndums que al final són per la seva colla, diguem-ho així”, ha afirmat en resposta a la intervenció de la portaveu d’ERC al Senat, Mirella Cortès.  El president espanyol ha advertit els independentistes que “quan es plantegen referèndums basats en mentides el que s’aconsegueix són societats fracturades i empobrides com està passant al Regne Unit”, i ha negat que els presos independentistes siguin “presos polítics”. “Vostès volen seguir vivint d’una gran mentida i fal·làcia que a Espanya hi ha presos polítics i que Espanya és un estat opressor", ha sentenciat en resposta al portaveu del PDeCAT, Josep Lluis Cleries, a qui ha assegurat que “la segregació de Catalunya significaria la sortida de Catalunya de la UE i per tant l’empobriment” de la societat catalana.  “Simplement vegin el que diu Amnistia internacional: no hi ha presos de consciència, els polítics presos a Catalunya no són presos de consciència, sinó polítics que han comès il·legalitats que nosaltres vam advertir des del grup del PSC i jo mateix als líders independentistes al 2017”.  Segons Sánchez, el conflicte a Catalunya només es resoldrà mitjançant una “oferta política” que ha de venir del diàleg entre els independentistes i els no independentistes a Catalunya. “Catalunya ha de parlar amb Catalunya” i cal “transcendir la dinàmica de blocs”, ha sentenciat, perquè “la unilateralitat és tot el contrari al diàleg”. “Nosaltres estem d’acord que cal votar, la qüestió és que cal preguntar, perquè el que s’està veient al Regne Unit és que si preguntes que situen els ciutadans davant una elecció binària i impossible com estan plantejant una cosa que divideix, fractura”.

Summary: Sánchez menysté el 9-N i l’1-O i nega l’existència de “presos polítics”: "És una gran mentida"


ICL dona per acabat l'ERTO a què va sotmetre els treballadors de les plantes de Súria i Sallent el passat 25 de març. La decisió de retorn a la plena activitat entrarà en vigor a partir de dilluns 1 de juny. En un comunicat, l'empresa explica que el 14 d'abril ja es va reiniciar l'activitat al 50%, amb les mesures de seguretat corresponents, i durant aquest període s'ha anat incrementant paulatinament el ritme. Amb tot, una part de la companyia seguirà teletreballant, en torns rotatius, en línia amb les recomanacions sanitàries. Entre les mesures de seguretat que la companyia aplica hi ha la presa de temperatura als accessos, mascaretes, guants, gel i mantenir les distàncies de seguretat, tant a les oficines com a la planta o a la mina.  Durant el temps d'aplicació de l'ERTO, ICL Iberia no ha aturat mai del tot la seva activitat i ha mantingut en funcionament la planta de cristal·lització amb l'objectiu de garantir el subministrament de sal, matèria primera essencial per a la producció de desinfectants com el lleixiu o el clor.  L'acord a què va arribar l'empresa amb els treballadors va ser el compromís de completar les prestacions d'atur de tots els afectats fins el 75% de les bases de cotització mentre durés l'ERTO.

Summary: Les plantilles d'ICL a Súria i Sallent deixen enrere l'ERTO i reprenen la plena activitat a partir de dilluns


El president local del PDeCAT, Alfons Canela, serà el cap de llista de Junts per Mataró després que la fins ara candidata i vicepresidenta del partit, Míriam Nogueras hagi decidit renunciar a liderar la candidatura per l'acumulació de compromisos a nivell nacional que li feien impossible dedicar-se en exclusiva a la ciutat. De fet, la candidatura de Junts per Mataró justifica el canvi de candidat a falta de només dos mesos de les eleccions com una "reorganització de forces" per garantir que qui sigui cap de llista pugui dedicar-se "només" a Mataró, abans i després del 26-M. Tot i renunciar a ser la candidata, Nogueras manté el seu compromís amb la candidatura mataronina i tindrà també un lloc a la llista: "La Míriam no desapareix, no marxa, continua amb nosaltres i amb la candidatura", recita el comunicat que ha fet públic Junts per Mataró. El PDeCAT de Mataró assegura que el nou escenari polític que s'ha dibuixat en els darrers mesos a nivell nacional obliguen a aquest replantejament: "Hem decidit, amb mirada oberta i proactivament, reforçar el compromís amb la ciutat i el país, reorganitzant les nostres forces per enfrontar-nos als nous reptes, amb unitat, contundència i seny per portar a la nostra candidatura endavant i continuar treballant per despertar Mataró i defensar el nostre país". En aquest sentit, Nogueras centrarà la seva feina en la "tasca frenètica" com a Diputada i vicepresidenta del partit i que al capdavant del projecte de Mataró hi hagi "algú que pugui dedicar-se només a Mataró". Des de la candidatura de Junts per Mataró defensen, més enllà dels noms, l'existència d'un projecte "potent" i farcit de perfils professionals per "substituir" l'actual govern municipal del PSC per la "deriva", diuen, a la que estan portant la ciutat.

Summary: Junts per Mataró defensa una "reorganització de forces" per la renúncia de Nogueras i situa Alfons Canela de candidat